 एहदे थमां पैहल्लै जे देश उप्पर शासन करने आहले जमीनी क्हीकतें गी भुल्लने दी बमारी कन्नै प्रभावत होन, एह समां ऐ उनेंगी एह चेत्ता करोआने दा जे भारत ओह देश ऐ जेहड़ा नां छड़ा कश्मीर सने उत्तरी-पूर्वी रिआसते च मानवाधिकारें दा हनन कीत्ता जंदा ऐ बल्के लोकें दे मूल अधिकारें ते उंदी समाजिक अजादी च बी कटौती कीत्ती जंदी ऐ।  श्रीलंका गी इस गल्ला दा उपदेश देना टीह्‌‌ठपुना गै होग जे सत्ता हस्तांतरण दे कन्नै ओह किस चाल्ली तमिल आतंकवाद दे संकट थमां उब्भरने दा जतन करी सकदा ऐ।  वीरवारें विदेश सचिव शिवशंकर मेनन पासेआ श्रीलंका दी सरकार गी सुझाव दित्ता गेआ ऐ जे ओह केहड़े तरीके कन्ने दाहकें लम्मे जातिय ववाद थमां उब्भरी ऐ बाहर आई सकदा ऐ जेहदे बगैर अल्पसंख्यकें लेई खतरा बने दा रौहग।  एह गल्ल सुनने च खरी मति सार्थक सलाह सेई हुंदी ऐ ब भारत पासेआ अपनिएं ववादत रिआसतें च ईयै नीति कीऽ नेईं अपनाई जंदी ऐ?  ते जिने रिआसतें च कोई ववाद नेईं ऐ तोआईं अल्पसंख्यकें बक्खी नफरत कैसी बधा करी ऐ?  कश्मीर सनें उत्तर पूर्व च जेकर नमीं दिल्ली दी सत्ता ऐ तां फ्ही उत्थे सरकार खत्म कैस्सी होई चुकी दी ऐ ते उत्थे स्वायत्तता गी ब्हाल करने बक्खी धेआन कीऽ नेईं दित्ता जा करदा?  एह गल्ल ते हर कोई जानदा ऐ जे इनें रिआसतें च मकामी सरकारें दी नियुक्ति सिद्धे तौर उप्पर नमीं दिल्ली दे आर्शीवाद कन्नै गै हुंदी ऐ।  पिछले केईएं दहाकें थमां जम्मू-कश्मीर च सरकार दी गैर-लोकतांत्रिक तरीके कन्नै विदाई सने शेख-अब्दुल्ला जनेह नेता गी बंदी बनाए जाने दिएं गल्लें गी कुसा गी चेत्ता करोआने दी लोड़ नेई ऐ तां फ्हीं भारत सरकार दे विदेश सचिव पासेआ श्रीलंका दी सरकार गी सत्ता-हस्तांतरण दा सुझाव किस चाल्ली दित्ता जाई सकदा ऐ?  मेनन दा एह सुझाव जे श्रीलंका सरकार पासेआ तमिल खेत्तरें दे पुर्नस्थापक ते पुणनिर्माण बक्खी राजनीतिक गैहीं चुक्के जाने दी लोड़ ऐ तां जे लोकें (तमिलें) गी ऐ सेई होऐ जे उंदे राजनीतिक भविक्ख उप्पर उंदा अधिकार ऐ, इक सराहना जोग गैंह ऐ ब ऐसा कोई जतन रियासत जम्मू कश्मीर च कीऽ नेईं कीत्ता गेआ? 